**S p r á v a**

**o výsledkoch a podmienkach výchovno-vzdelávacej činnosti**

**Materskej školy pri zdravotníckom zariadení**

**Limbová 1, 833 40 Bratislava**

**za školský rok 2019/2020**

**S p r á v a**

o výsledkoch a podmienkach výchovno-vzdelávacej činnosti

Materskej školy pri zdravotníckom zariadení, Limbová 1, 833 40 Bratislava

za školský rok 2019/2020

Predkladá:

Mgr. Vratislava Kurthová

riaditeľka materskej školy

Prerokované v pedagogickej rade materskej školy 17.09. 2020

Vyjadrenie rady školy:

Rada školy odporúča zriaďovateľovi

Okresnému úradu Bratislava, odbor školstva

Tomášikova 46, 832 05 Bratislava

**s c h v á l i ť**

Správu o výsledkoch a podmienkach

výchovno-vzdelávacej činnosti

Materskej školy pri zdravotníckom zariadení

za školský rok 2019/2020

Mgr. Milena Martáková

predseda Rady školy Materskej školy pri

zdravotníckom zariadení, Limbová 1, Bratislava

Stanovisko zriaďovateľa:

Okresný úrad Bratislava, odbor školstva

Tomášikova 46, 832 05 Bratislava

**s c h v a ľ u j e**

Správu o výsledkoch a podmienkach

výchovno-vzdelávacej činnosti

Materskej školy pri zdravotníckom zariadení

za školský rok 2019/2020

......................................................................

za zriaďovateľa

Vypracovali:

Mgr. Vratislava Kurthová

Mgr. Zuzana Sopúchová

Beatrix Jarošková

Východiská a podklady pre vypracovanie správy:

* vyhláška Ministerstva školstva SR č. 9/2006 Z .z. zo 16. 12.2005 o štruktúre a obsahu správ o výchovno-vzdelávacej činnosti, jej výsledkoch a podmienkach škôl a školských zariadení,
* metodické usmernenie MŠ SR č. 10/2006-R k vyhláške MŠ SR č. 9/2006 Z. z.,
* ŠkVP – „Hravo-zdravo“,
* Koncepcia rozvoja materskej školy na roky 2014 – 2019,
* Koncepčný zámer rozvoja školy na roky 2019-2024
* plán práce materskej školy na školský rok 2019/2020,
* analýza výchovno-vzdelávacej činnosti v triedach materskej školy vypracovaná pedagogickými zamestnancami,
* hodnotenie pedagogických zamestnancov,
* hodnotenie činnosti Rady školy materskej školy pri zdravotníckom zariadení,
* plán a hodnotenie práce metodického združenia,
* plán a hodnotenie záujmovej činnosti v materskej škole,
* štatistické údaje poskytované materskou školou v školskom roku 2019/2020,
* správa o hospodárení za rok 2019.

**S p r á v a**

o výsledkoch a podmienkach výchovno-vzdelávacej činnosti

Materskej školy pri zdravotníckom zariadení, Limbová 1, 833 40 Bratislava

za školský rok 2019/2020

I.

**a) Základné identifikačné údaje o škole: (§ 2ods. 1 písm. a)**

|  |
| --- |
| **1.** Názov školy: Materská škola pri zdravotníckom zariadení |
| **2.** Adresa školy: Limbová 1, 833 40 Bratislava |
| **3.** telefónne číslo: 02/59371312, 0910 70 75 74 |
| **4.** Internetová adresa: www.msdfnsp.sk e-mailová adresa: msprizz.limbova@gmail.com |
| **5.** Zriaďovateľ: Okresný úrad Bratislava, odbor školstva, Tomášikova 46, 832 05 Bratislava |

**6. Vedúci zamestnanci školy:**

|  |  |
| --- | --- |
| Meno a priezvisko | Funkcie |
| Mgr. Vratislava Kurthová | riaditeľka materskej školy |
| Mgr. Zuzana Sopúchová | zástupkyňa riaditeľky materskej školy |

**7. Údaje o rade školy a iných poradných orgánoch školy:**

**7.1) Údaje o rade školy:**

**Rada školy (RŠ) bola ustanovená** **po voľbách 22.06. 2016**  na obdobie 4 rokov.

Členmi rady školy sú zástupcovia pedagogických a nepedagogických zamestnancov materskej školy a zástupcovia delegovaní za zriaďovateľa - Okresného úradu Bratislava, odboru školstva.

Zloženie členov RŠ:

|  |  |  |  |
| --- | --- | --- | --- |
| P.č. | **Meno a priezvisko** | **Funkcia** | **Zvolený /delegovaný/** |
| 1. | Mgr.Milena Martáková | predsedníčka | za pedagogických zamestnancov materskej školy |
| 2. | Mgr. Silvia Piterková | člen | za pedagogických zamestnancov materskej školy |
| 3. | Mária Plechová | tajomník | za nepedagogických zamestnancov materskej školy |
| 4. | Ing.Jolana Krajmerová | člen | za zriaďovateľa |
| 5. | Mgr. Ildikó Hejčíková, PhD. | člen | za zriaďovateľa |
| 6. | Mgr. Mária Benová | člen | za zriaďovateľa |
| 7. | PhDr.Tatjana Belcáková | člen | za zriaďovateľa - z vedenia NÚDCH Bratislava |

**Stručná informácia o činnosti rady školy za školský rok 2019/2020:**

Jej zloženie, práva a povinnosti vymedzuje zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov. Členmi rady školy sú zástupcovia pedagogických a nepedagogických zamestnancov materskej školy, delegovaní zástupcovia za zriaďovateľa materskej školy prípadne zástupcovia ďalších orgánov alebo organizácií podieľajúcich sa na výchove a vzdelávaní v materskej škole pri zdravotníckom zariadení.

V školskom roku 2019/2020 sa uskutočnili zasadnutia rady školy podľa vopred stanoveného plánu: v mesiacoch september 2019, február 2020, v máji 2020 sa neuskutočnilo z dôvodu pandémie COVID 19

Hosťom jednotlivých zasadnutí rady školy bola p. riaditeľka MŠ pri ZZ: Mgr.Vratislava Kurthová.

Prehľad činností vykonávaných v školskom roku 2019/2020

V septembri 2019 došlo k zmenám v zložení RŠ z dôvodu ustanovenia Mgr. Zuzany Sopúchovej do funkcie zástupkyne materskej školy. V tejto súvislosti sa dňa 27.8. 2019 konali doplňujúce voľby jednej zástupkyne pedagogických zamestnancov materskej školy do Rady školy Materskej školy pri zdravotníckom zariadení na Limbovej ulici v Bratislave. V doplňujúcich voľbách bola tajným hlasovaním pedagogických zamestnancov do rady školy zvolená Mgr. Silvia Piterková.

Zasadnutie rady školy 25.09. 2019

Na prvom zasadnutí rady školy sa uskutočnili voľby nového predsedu Rady školy Materskej školy pri zdravotníckom zariadení. Verejným hlasovaním členov RŠ bola zvolená za predsedníčku Mgr. Milena Martáková.

Pani riaditeľka Mgr. Vratislava Kurthová predniesla podrobnú správu o výsledkoch a podmienkach výchovno-vzdelávacej činnosti za rok 2018/2019 a informovala členov rady školy o interných dokumentoch materskej školy – o pláne práce na školský rok 2019/2020, školskom poriadku, o aplikácii školského vzdelávacieho programu pod názvom Hravo-zdravo do každodenne praxe, obsahu výchovy a vzdelávania prostredníctvom učebných osnov, o prijímaní detí do našej materskej školy v školskom roku 2019/2020 na základe písomného odporúčania ošetrujúceho lekára. Jednotlivé interné dokumenty materskej školy – školský poriadok, plán práce v školskom roku 2019/2020, školský vzdelávací program a Správa o výsledkoch a podmienkach výchovno-vzdelávacej činnosti za školský rok 2018/2019 boli so všetkými prítomnými členmi rady školy prerokované a odporúčané na schválenie zriaďovateľovi – Okresnému úradu Bratislava – odboru školstva

Zasadnutie rady školy 12.2. 2020

Pani riaditeľka Mgr. Vratislava Kurthová informovala prítomných členov rady školy o hospodárení s finančnými prostriedkami a rozpočtom za uplynulý rok, o priestorových a materiálno-technických podmienkach materskej školy, o novom prevádzkovom poriadku materskej školy pri zdravotníckom zariadení, ktorý bol odsúhlasený RÚVZ, i o dlhodobých projektoch materskej školy.

Predsedníčka rady školy oboznámila prítomných o pláne mimotriednej činnosti materskej školy pri zdravotníckom zariadení v školskom roku 2019/2020 a informovala prítomných členov rady školy o zákone NR SR č. 138/2019 Z. z o pedagogických a odborných zamestnancoch, najmä o zmenách v oblasti profesijného rozvoja a jeho plánovania ako aj o povinnosti absolvovania aktualizačného vzdelávania všetkými pedagogickými zamestnancami.

Plánované zasadnutie v máji s programom - Informácie o pedagogicko-organizačnom a materiálnom zabezpečení výchovno-vzdelávacieho procesu v MŠ nebolo zrealizované z dôvodu pandémie COVID 19.

Voľby do rady školy 22.06. 2020

V júni 2020 uplynulo štvorročné funkčné obdobie rady školy a z tohto dôvodu prebehli voľby členov do Rady školy materskej školy pri zdravotníckom zariadení. Za pedagogických zamestnancov boli opätovne zvolené Mgr. Milena Martáková a Mgr. Silvia Piterková, za nepedagogických zamestnancov pani Mária Plechová. Odbor školstva Okresného úradu Bratislava ako zriaďovateľ delegoval svojich zástupcov do Rady školy pri MŠ pri ZZ pre funkčné obdobie 2020/2024. V RŠ budú pôsobiť títo delegovaní zástupcovia: Ing.Jolana Krajmerová, Mgr. Ildikó Hejčíková, PhD., Mgr. Mária Benová, PhDr.Tatjana Belcáková a následne ustanovujúce zasadnutie novej rady školy. Na ustanovujúcom zasadnutí RŠ bola za predsedníčku verejným hlasovaním zvolená pani Mgr. Milena Martáková a za podpredsedníčku pani Mgr. Silvia Piterková.

Rada školy mala významné postavenie pri tvorbe a uplatňovaní koncepcie výchovy a vzdelávania v materskej škole, v otázkach jej rozvoja a formulovania jej strategických cieľov. Je účinnou spätnou väzbou týkajúcej sa efektívnosti pedagogického riadenia a kvality edukačného procesu v materskej školy.

**7.2) Údaje o poradných a metodických orgánoch riaditeľky materskej školy:**

Poradné a metodické orgány riaditeľky materskej školy:

* pedagogická rada (PR)
* metodické združenie (MZ)

**PR** je neoddeliteľnou súčasťou pedagogického riadenia v materskej škole. Je to kolektívny orgán, v ktorom sa spája osobná zodpovednosť každého jej člena so skupinovou zodpovednosťou pedagogickej rady ako celku. Členom PRje každý pedagogický zamestnanec materskej školy, ktorý má svoje práva a povinnosti. Za činnosť PR zodpovedá riaditeľka materskej školy, ktorá pripravuje a zvoláva jej zasadnutie a riadi jej rokovanie. Vo výnimočných prípadoch môže PR zvolať a riadiť riaditeľkou poverená iná pedagogická zamestnankyňa - zástupkyňa riaditeľky materskej školy.

**Obsahom** zasadnutia PR v školskom roku 2019/2020 bolo predovšetkým riešenie aktuálnych odborných otázok súvisiacich s výchovno-vzdelávacou činnosťou v materskej škole pri zdravotníckom zariadení (zásadné otázky výchovy a vzdelávania – zameranie, poslanie, ciele, koncepčné zámery školy, aplikácia inovovaného školského vzdelávacieho programu v každodennej praxi a pod.). Otázky administratívne a hospodárske sa prerokúvali len vtedy, ak ich riešenie vyžadovalo súrne upovedomenie pedagogických zamestnancov.

**Harmonogram zasadnutí** zostavila riaditeľka podľa potrieb materskej školy, na základe dôkladnej analýzy stavu výchovy a vzdelávania v materskej škole, návrhov a pripomienok členov poradných a metodických orgánov a v  súlade dlhodobých perspektív pedagogickej koncepcie materskej školy.

**Harmonogram zasadnutí v školskom roku 2019/2020:**

august úvodná (plánovacia) pedagogická rada

september pedagogická rada

január pedagogická rada

marec slávnostná pedagogická rada (Deň učiteľov)

jún záverečná (hodnotiaca) pedagogická rada

Rokovania PR prebiehali v súlade s „Rokovacím poriadkom PR“, riadili sa plánom činnosti, ktorý tvorí prílohu plánu práce školy. Obsah plánu činnosti PR bolo možné aktualizovať aj počas školského roka (zmena obsahu sa prerokúvala v úvode zasadnutia PR). Plán vychádzal z Pedagogicko-organizačných pokynov na školský rok 2019/2020, koncepčného zámeru rozvoja materskej školy, cieľov a úloh z plánu práce materskej školy, analýzy plánu práce za uplynulý školský rok, špecifických podmienok materskej školy pri zdravotníckom zariadení, výchovno-vzdelávacích potrieb zdravotne znevýhodnených detí, z potrieb pedagogických zamestnancov. O každom rokovaní je vedený písomný záznam.

**Metodické združenie (MZ)** - postavenie, poslanie, ciele, princípy, funkcie, obsah, metódy jeho činnosti, práva a povinnosti jeho členov podrobne vymedzuje štatút MZ.

**Členmi MZ** sú všetci pedagogickí zamestnanci materskej školy. Vedením MZ poverila riaditeľka materskej školy odborne zdatného pedagogického zamestnanca, ktorý s vedením úzko spolupracoval pri riešení aktuálnych otázok súvisiacich s výchovou a vzdelávaním v materskej škole pri zdravotníckom zariadení a pri plánovaní a realizácii odborného rastu pedagogických zamestnancov.

V mesiacoch september 2019 až február 2020 sa realizovala činnosť MZ podľa vopred pripraveného plánu MZ prostredníctvom prednášok a prezentácií formou konkrétneho vzájomného metodického poradenstva učiteľ – učiteľ:

* prezentácia metodických postupov vo vzdelávacej oblasti „Zdravie a pohyb“ s praktickými ukážkami vzdelávacích aktivít výchovno-vzdelávacej činnosti v jednozmennej a dvojzmennej prevádzke s následnou diskusiou,
* poradenská činnosť - prezentácia zoznamu odborno-poradenskej činnosti inštitúcií pre deti so ŠVVP
* aktualizačné vzdelávanie na tému „Základná štruktúra tvorby programu aktualizačného vzdelávania v materskej škole“ - informovanie o základnej štruktúre tvorby programu aktualizačného vzdelávania; ukážka tvorby návrhu programu aktualizačného vzdelávania

V školskom roku 2019/2020 sa z dôvodu prerušenia prevádzky/VVČ v materskej škole neuskutočnilo plánované zasadnutie MZ v mesiaci marec. Naplánované aktualizačné vzdelávanie s názvom „Aktuálne zmeny v právnych predpisoch, týkajúcich sa materských škôl“ sa uskutoční v nasledujúcom školskom roku.

Aj napriek obnovenej prevádzke od 1.6. 2020 sa z dôvodu pretrvávajúcich preventívnych opatrení neuskutočnila v mesiaci jún naplánovaná exkurzia.

Zameranie pedagogických rád a metodického združenia bolo orientované na zvyšovanie odborného, ekonomického a právneho vedomia zamestnancov a na nové trendy v predškolskej výchove a vzdelávaní. Stretnutia sa uskutočňovali v čase mimo priamej výchovno-vzdelávacej činnosti s deťmi.

**Údaje o počte detí materskej školy pri zdravotníckom zariadení**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Ročné** | **Stav k 15. 9. 2019** | | | | | **Stav k 15. 9. 2020** | | | | |
| **Počet**  **tried** | **Z toho**  **špec. tried.** | **Počet detí** | **Z toho**  **v špec. tried.** | **Z toho integ.** | **Počet**  **tried** | **Z toho**  **špec.**  **tried.** | **Počet**  **detí** | **Z toho**  **v špec.**  **tried.** | **Z toho**  **integ.** |
|  | **18** | **18** |  |  |  | **18** | **18** |  |  |  |
| **2-3**  **ročné** |  |  | 63 | 63 |  | 69 | 69 |  |  |  |
| **4-5**  **ročné** |  |  | 59 | 59 |  | 64 | 64 |  |  |  |
| **6-ročné** |  |  | 43 | 43 |  | 30 | 30 |  |  |  |
| **spolu** |  |  | **165** | **165** |  | **163** | **163** |  |  |  |

Do edukačného procesu v materskej škole pri zdravotníckom zariadení sa priebežne počas celého školského roka zaraďujú deti predškolského veku so zdravotným znevýhodnením (choré alebo zdravotne oslabené). **V školskom roku 2019/2020** bolo do tried materskej školy spolu zaradených **3. 403 detí.** Z toho bolo **256 detí so zdravotným postihnutím a 45 detí zo sociálne znevýhodneného prostredia** (nižší počet detí z dôvodu prerušenia prevádzky/VVČ od 12.03. 2020 do 01.06. 2020 – COVID-19).

**g) Údaje o fyzickom počte zamestnancov a plnení kvalifikačného predpokladu pedagogických zamestnancov školy ku dňu koncoročnej kvalifikácie (§ 2 ods. 1 písm. g)**

|  |  |  |  |  |  |
| --- | --- | --- | --- | --- | --- |
| ZŠ a ŠZŠ, ŠSŠ, OU | Počet | ŠKD+internát | Počet | Materská škola | Počet |
| Zamestnanci školy SPOLU: |  |  |  | zamestnanci MŠ  SPOLU: | 30 |
| PZ: učitelia, MOV |  | PZ: výchova |  | PZ: učiteľky | 27 |
| - kvalifikovaní |  | - kvalifikovaní |  | - kvalifikovaní | 24 |
| - nekvalifikovaní |  | nekvalifikovaní |  | - nekvalifikovaní | 3 |
| - dopĺňajú vzdel. |  | - doplňajú vzd. |  | -doplňajú vzd. |  |
| NZ: |  | Z toho NZ |  | Z toho NZ | 3 |
| Z počtu NZ |  | Z počtu NZ |  | Z počtu NZ |  |
| -školský psychológ |  | **-** upratovačky |  | **-** upratovačky | 0 |
| -špeciálny pedagóg |  |  |  | - PaM 50% úväzok | 1 |
| - asistent učiteľa |  |  |  | -administratíva 50% úväzok |
| **-** upratovačky |  | Školská kuchyňa a jed. |  | -ekonóm 50% úväzok | 1 |
| **-** ostatní |  | zamestnanci -spolu |  | -dohoda o pracovnej činnosti - BOZP, PO | 1 |

**Vysvetlivky:** PZ – pedagogickí zamestnanci, NZ – nepedagogickí zamestnanci

**g1 Odbornosť vyučovania podľa jednotlivých predmetov v školskom roku 2018/2019**

|  |  |
| --- | --- |
| Predmet | Počet učiteľov neodborne vyučujúcich daný predmet |
| Predškolská pedagogika | 2 |
| Špeciálna pedagogika | 1 |

**h) Údaje o ďalšom vzdelávaní pedagogických zamestnancov školy ( §2 ods.1 písm. h)**

**(za školský rok 2019/20)**

Cieľom vzdelávania PZ je udržiavanie, zdokonaľovanie, dopĺňanie a inovovanie profesijných kompetencií potrebných na výkon pedagogickej praxe v materskej škole pri zdravotníckom zariadení. Vzdelávanie pedagogických zamestnancov sme realizovali formou:

1. interných metodických združení – semináre, prednášky zamerané na súbor vedomostí, zručností a postojov pedagogických zamestnancov v oblasti predškolskej výchovy a vzdelávania, ktoré sú nevyhnutné pre kvalitné a efektívne uskutočňovanie pedagogickej činnosti v materskej škole pri zdravotníckom zariadení,
2. aktualizačného vzdelávania – poskytovateľ materská škola pri zdravotníckom zariadení - v súlade s Plánom profesijného rozvoja a Ročným plán vzdelávania PZ,
3. adaptačného vzdelávania - poskytovateľ materská škola pri zdravotníckom zariadení - v súlade s adaptačným plánom
4. iných zariadení a organizácií - webináre - apríl – máj – jún 2020
5. individuálneho štúdia pedagogických zamestnancov - odborná literatúra a periodika, internetové stránky obsahujúce informácie o nových trendoch v predškolskej pedagogike a špeciálnej pedagogike a pod.

|  |  |  |  |  |
| --- | --- | --- | --- | --- |
| Forma vzdelávania | Počet vzdelávaných | Priebeh vzdelávania/počet | | |
| ukončilo | pokračuje | začalo |
| 1. | 27 |  | 27 |  |
| 2. | 27 |  | 27 |  |
| 3. | 2 | 1 | 1 |  |
| 4. | 7 | 7 | 0 |  |
| 5. | 27 |  | 27 |  |

**i) Údaje o aktivitách a prezentácii školy na verejnosti ( § 2 ods. 1 písm. i)**

**NÚDCH Bratislava**

|  |  |
| --- | --- |
| **Údaje o aktivitách organizovaných školou** | **Údaje o aktivitách, do ktorých sa škola zapojila** |
| tvorivé dielne: „ Jeseň pani Bohatá“ | Deti na Klinike detskej hematológie a onkológie počas celého školského roka pravidelne navštevovali členky z Občianskeho združenia „Bábky v nemocnici“ a zdravotní klauni z Občianskeho združenia „Červený nos“. |
| divadelné predstavenie: LAKOMIKA - „Perníková chalúpka“ | Účasť na výtvarných súťažiach pre deti predškolského veku (Spoločnosť pre predškolskú výchovu, región Bratislava). |
| tvorivé dielne - „Jeseň - pani Bohatá“ |
| Mikuláš 2019 - príprava a realizácia osláv |
| hudobné predstavenie študentov Gymnázia Mokrohájska |
| tvorivé dielne: „Snehová nádielka“ |

**KIGM**

|  |  |
| --- | --- |
| Údaje o aktivitách organizovaných školou | Údaje o aktivitách, do ktorých sa škola zapojila |
| individuálne tvorivé dielne – „Fúkaj, fúkaj vetríčku“ |  |
| príprava a realizácia osláv Mikuláša pre hospitalizované deti |
| Fašiangy – karneval, výroba masiek |

**Klinika pre deti a dorast A. Getlíka – Antolská**

|  |  |
| --- | --- |
| Údaje o aktivitách organizovaných školou | Údaje o aktivitách, do ktorých sa škola zapojila |
| „Zeleninkové šialenstvo v podmienkach MŠ pri ZZ“ v spolupráci s lekárkou z detského oddelenia MUDr. Bezekovou. | „Klauni v nemocnici“ – každý štvrtok |
| príprava a realizácia osláv Mikuláša pre hospitalizované deti | „Bábky v nemocnici“ – realizácia pri lôžkach |

Pedagogickú činnosť a opodstatnenosť existencie materskej školy pri zdravotníckom zariadení sme prezentovali prostredníctvom:

* „otvorených dverí“ pre rodičov „spoluhospitalizových" s deťmi,
* aktívnej činnosti v domácich a zahraničných organizáciách pre predškolskú výchovu, zapojiť sa do mimoškolských aktivít – rozšírenie členskej základne Spoločnosti pre predškolskú výchovu región Bratislava,
* skvalitňovaním spolupráce so zdravotníkmi, rodičmi, zriaďovateľom, so základnou školou pri zdravotníckom zariadení,
* webovej stránky materskej školy pri zdravotníckom zariadení,
* tvorby informačného letáčiku pre rodičov hospitalizovaných detí predškolského veku,
* propagácie a prezentácie materskej školy prostredníctvom kultúrnych programov za prítomnosti médií,
* vyučovania študentov na Pedagogickej fakulte UK Bratislava – pedagogický zamestnanec materskej školy – zástupkyňa riaditeľky,
* účasti pedagogických zamestnankýň materskej školy na vzdelávacích programoch (profesijný rozvoj PZ),
* prezentácií výsledkov výtvarných činností detí – účasť na výtvarných súťažiach pre deti predškolského veku, výstavky detských prác v priestoroch zdravotníckych zariadení, v ktorých má materská škola svoje pracoviská (triedy),
* konzultácií s rodičmi (zákonnými zástupcami) hospitalizovaných detí, poradenská činnosť,
* aktívnej účasti na odborných seminároch, konferenciách a vzdelávacích stretnutiach:
* inšpiratívno-vzdelávacie stretnutia pedagogických a zdravotníckych zamestnancov Kliniky detskej hematológie a onkológie
* inšpiratívno-vzdelávacie stretnutia pedagogických a zdravotníckych zamestnancov Kliniky detskej psychiatrie
* odborná medzinárodná konferencia – Horný Smokovec
* odborné medzinárodné konferencie organizované Spoločnosťou pre predškolskú výchovu na Slovensku, OMEP a pod.

**j) Údaje o projektoch, do ktorých je škola zapojená ( § 2 ods. 1 písm. j)**

Dokončenie projektu:

„IKEA spolu s vami“

Cieľom projektu bola moderizácia tried (herní) materskej školy na Klinike detskej psychiatrie a na Klinike detskej oftalmológie. Triedy boli vybavené okrem výrobkov IKEA aj špeciálnymi pomôckami pre deti so zrakovým postihnutím.

**k) Údaje o výsledkoch inšpekčnej činnosti vykonanej Štátnou školskou inšpekciou v škole (§ 2 ods. 1 písm. k)**

V školskom roku 2019/2020 Štátna školská inšpekcia nevykonala v materskej škole inšpekčnú činnosť.

**l) Údaje o priestorových a materiálnych podmienkach školy (§ 2 ods. 1 písm. l)**

**Priestorové podmienky**

Materská škola pri zdravotníckom zariadení nemá vlastnú budovu, jej pracoviská vrátane riaditeľstva sú v prenajatých priestoroch nemocníc.

Sídlo (riaditeľstvo) materskej školy je v budove Národného ústavu detských chorôb na Limbovej ulici č. 1 v Bratislave.

Materská škola má svoje pracoviská - triedy v:

* **NÚDCH Bratislava**, **Limbová 1, Bratislava**. Na účely predškolskej edukačnej činnosti sú takmer na každom oddelení nemocnice zriadené účelové miestnosti – triedy materskej školy (herne);
* **Univerzitnej nemocnici Bratislava, nemocnica akademika L. Dérera - Klinika infektológie a geografickej medicíny**, Limbová 5, Bratislava;
* **Univerzitnej nemocnici Bratislava, nemocnica sv. Cyrila a Metóda, Antolská 11, Bratislava;**

Výchovno-vzdelávacia činnosť s hospitalizovanými deťmi predškolského veku sa vykonáva v účelových miestnostiach (herniach) na Klinike detskej neurológie, Detskej dermatovenerologickej klinike, Ortopedickej klinike, Detskej ORL klinike, Klinike detskej oftalmológie, Klinike detskej psychiatrie, Klinike pediatrickej urológie, Klinike detskej chirurgie, Detskej klinike, Klinike detskej hematológie a onkológie, Klinike infektológie a geografickej medicíny – individuálna činnosť na nemocničných izbách, Klinike pre deti a dorast A. Getlíka – Antolská.

Priestorové usporiadanie a funkčné členenie herní umožňuje deťom:

* komunikáciu pri spoločných činnostiach,
* bezbariérový pohyb,
* bezbariérový prístup k hračkám a pomôckam,
* hrové prostredie podľa vlastného zámeru,
* vykonávať činnosti podľa vlastného tempa (na základe schopností, možností),
* hrať sa a tvoriť podľa vlastných predstáv na základe samostatného rozhodovania sa pri výbere činností,
* dodržiavať vopred stanovené pravidlá pri ukladaní hračiek a pri manipulácii s predmetmi, učebnými pomôckami.

Vo vnútornom prostredí triedy (herne) je vytvorený priestor pre:

* hry a vzdelávacie aktivity (hrové kútiky, centrá aktivít),
* priestor pre oddych a relaxáciu.

**Materiálne podmienky**

* získavanie finančných prostriedkov z mimorozpočtových zdrojov na skvalitnenie materiálno-technického vybavenia materskej školy – sponzorstvo, projekty a pod.,
* modernizácia tried na jednotlivých oddeleniach - v spolupráci s kompetentnými zamestnancami jednotlivými nemocníc, v ktorých má materská škola svoje pracoviská (triedy),
* dopĺňanie inventáru materskej školy počítačovou technikou, didaktickými, špeciálnymi a kompenzačnými pomôckami,
* aktualizácia knižnice pre potreby PZ odbornou literatúrou z oblasti pedagogiky, špeciálnej pedagogiky a psychológie.

Materiálne vybavenie tried (herní) zodpovedá vekovej štruktúre, zdravotnému stavu detí predškolského veku a prísnym hygienickým požiadavkám.

**m) Údaje o finančnom a hmotnom zabezpečení výchovno-vzdelávacej činnosti školy (§ 2 ods. 1 písm. m).**

Údaje o  finančnom a hmotnom zabezpečení výchovno-vzdelávacej činnosti materskej školy tvoria prílohu č. 1.

**n) Cieľ, ktorý si škola určila v koncepčnom zámere rozvoja školy na príslušný školský rok a vyhodnotenie jeho plnenia ( § 2 ods. 1 písm. n).**

Ciele koncepčného zámeru rozvoja materskej školy pri zdravotníckom zariadení v školskom roku 2019/2020 v oblastiach:

1. materská škola pri zdravotníckom zariadení – image, klíma
2. predprimárne vzdelávanie,
3. personálna,
4. organizácia a riadenie,
5. materiálno-technické zabezpečenie.
6. Materská škola pri zdravotníckom zariadení – image, klíma

Materská škola má vybudovaný dokonalý imidž, vďaka mnohoročnému kvalitnému výchovno-vzdelávaciemu procesu, ktorý zabezpečuje vysoko kvalifikovaný pedagogický personál, vďaka vybudovanému materiálno-technickému zázemiu, profesionálnej každodennej spolupráce so zdravotníkmi i s rodičmi (resp. zákonnými zástupcami) chorých detí hospitalizovaných na jednotlivých klinikách zdravotníckych zariadení, v ktorých má materská škola svoje pracoviská.

1. Oblasť predprimárneho vzdelávania

Ciele a úlohy:

* prostredníctvom individuálneho špeciálno-pedagogického prístupu prispieť k úspešnému priebehu liečby a doliečovaniu detí chorých a zdravotne oslabených,
* individuálnym a diferencovaným výchovno-vzdelávacím pôsobením pomáhať deťom prekonávať psychické ťažkosti vyplývajúce zo zdravotného stavu a odlúčenia od rodiny,
* prihliadať na rôzne sociokultúrne a socioekonomické zázemie detí, vytvoriť rovnaké výchovno-vzdelávacie príležitosti pre deti bez rozdielov rasy, náboženstva, jazyka a pod.,
* osobnosť chorých a zdravotne oslabených detí chápať a prijímať s ich špecifickými výchovno-vzdelávacími potrebami (jedinečnosť dieťaťa) - rešpektovať rozdielne výchovno-vzdelávacie potreby detí a ich momentálne osobné dispozície; diferencovať výchovno-vzdelávacie požiadavky vzhľadom na zdravotné a rozvojové možnosti a schopnosti detí na základe špeciálno-pedagogickej diagnostiky,
* vytvárať a posilňovať odolnosť detí voči náročným záťažovým situáciám v oblasti sociálnej komunikácie a negatívne pôsobiaceho okolitého prostredia,
* napomáhať deťom odpútať sa od choroby a jej následkov vytváraním priaznivej sociálnoemocionálnej podpory, rozvíjaním vzájomnej komunikácie a tolerancie,
* rozvíjať a podporovať zdravé sebavedomie, sebaistotu, formovať vlastnú jedinečnosť a životné kompetencie (spôsobilosti) detí chorých a zdravotne oslabených;
* viesť deti k vytváraniu vlastných individualít, vytváraniu vzťahu k sebe i druhým, rozvíjaniu empatie, asertivity, spolupatričnosti, rozvoju citov, pozitívneho správania, vzájomnej pomoci a úcty,
* podporovať a rozvíjať u detí pozitívny postoj k zdraviu, podpory zdravia, prevencii, zdravej výžive, zdravého životného štýlu a viesť ich k praktickým činnostiam chrániacim zdravie,
* získavať dôveru rodičov prostredníctvom individuálneho poradenstva a nasmerovať ich na odborné poradenstvo s inými odborníkmi (pediater, logopéd, psychológ, rehabilitačný, sociálny pracovník a pod.),
* prostredníctvom individuálneho špeciálno-pedagogického prístupu uľahčiť deťom bezproblémový návrat do bežného prostredia domova i kmeňovej materskej školy (prípadná spolupráca s kmeňovou materskou školou, poradenstvo).

1. Personálna oblasť

**Zvyšovanie odbornej pedagogickej/špeciálno-pedagogickej a metodickej úrovne pedagogických zamestnancov materskej školy prebiehalo formou:**

* zvyšovaním/rozširovaním kvalifikácie pedagogických zamestnancov (pedagogická špeciálnopedagogická kvalifikácia)
* praktickou aplikáciou získaných poznatkov - inovácia a modernizácia procesu výchovy a vzdelávania chorých a zdravotne znevýhodnených detí prípadne zdravotne postihnutých detí,
* interných metodických združení – odborných seminárov, prednášok v oblasti predprimárnej a špeciálnej pedagogiky,
* pedagogických rád a pracovných porád materskej školy - zvyšovaním odborného, ekonomického a právneho vedomia zamestnancov a novými trendmi v predprimárnom vzdelávaní,
* rozširovaním a dopĺňaním profesijných kompetencií učiteliek - profesijný rozvoj PZ
* zvyšovaním profesijných kompetencií učiteliek - I. a II. atestácia,
* vzdelávania pedagogických zamestnancov v oblasti rozvíjania predčitateľskej gramotnosti detí,
* individuálnym štúdiom právnych noriem súvisiacich s predmetom materskej školy, interných predpisov, odbornej literatúry, periodík, využitím internetových stránok (dokonalé poznanie úloh a cieľov predprimárneho vzdelávania, nové trendy, analýza postupov a metód pri rozvíjaní osobnosti dieťaťa, pedagogicko-didaktické aktivity, sociálny, emocionálny a morálny rozvoj detí v predškolskom veku a pod.).

Poznámka: podrobne rozpracované - Plán profesijného rozvoja, Ročný plán vzdelávania PZ

1. Organizácia a riadenie

Kvalita materskej školy súvisí s jej riadiacou a organizačnou činnosťou.

V materskej škole pri zdravotníckom zariadení kontrolu a hodnotenie výsledkov (kvalitu školy) uskutočňujeme na základe presných ukazovateľov (indikátorov kvality) a procedúr monitorovania. Kontrola a hodnotenie ako nevyhnutná súčasť výchovno-vzdelávacieho procesu má motivačnú, informatívnu, komparatívnu a korekčnú funkciu.

V školskom roku 2019/2020 vedenie materskej školy demokratickým spôsobom riadenia, primeraným rozdelením úloh (so zreteľom na schopnosti, skúsenosti a možnosti zamestnancov), plánovaním odborných pedagogicko-metodických aktivít, hospitačnou, rozborovou a konzultačnou činnosťou viedlo zamestnancov materskej školy k vyšším, stabilným, kvalitným, hospodárnym a zodpovedným výkonom.

Kontrolná činnosť bola zameraná na plnenie úloh z plánu vnútro - školskej kontroly. Súčasťou rozboru hospitačnej činnosti je autodiagnostický dotazník pre učiteľky zameraný na analýzu a hodnotenie hospitovanej výchovno-vzdelávacej činnosti.

V súlade so spoločenským poslaním a funkciami materskej školy v praxi uplatňujeme nové trendy v riadení (zdravé riskovanie, kreatívne myslenie, podpora kooperatívneho štýlu práce, účasť na rozhodovacích procesoch, vysoká kvalita výkonu, kontinuálne hodnotenie výsledkov práce, rýchle prispôsobovanie meniacim sa podmienkam, podpora komunikácie a pozitívnej klímy).

**Ciele a úlohy riadenia:**

* v riadení uplatňovať efektívny, demokratický a racionálny spôsob riadenia školy,
* rozpracovať organizačnú štruktúru materskej školy, delegovať právomoci a zodpovednosti na zamestnancov s cieľom ich participácie na riadení materskej školy; vytvoriť mechanizmus, ktorý zabezpečuje plynulý chod materskej školy založený na konsenze, zodpovednosti a motivácii zamestnancov školy a možnosti ich objektívneho spolurozhodovania,
* vytvoriť systém hodnotenia zamestnancov, v ktorom sa bude odrážať profesijný rast zamestnancov a samotná kvalita edukačného procesu v materskej škole - fungujúci, motivujúci a spravodlivý systém hodnotenia a odmeňovania zamestnancov,
* zabezpečovať požadovanú kvalitu výchovnovzdelávacieho procesu starostlivosťou o kvalifikačnú štruktúru pedagogického zboru podporou profesijného rozvoja,
* vytvoriť podmienky pre odborný rast zamestnancov, vypracovať Plán profesijného rozvoja, Ročný plán vzdelávania pedagogických zamestnancov v súlade s ich záujmami a potrebami,
* zlepšovať pracovné podmienky zamestnancov materskej školy,
* realizovať sociálnu politiku (starostlivosť o zamestnancov) v súlade s platnou legislatívou – napr. preventívny psychologický výcvik zameraný na predchádzanie a a zvládanie agresivity, sebapoznania a riešenia konfliktov – v spolupráci s CPPPaP na Vajnorskej ulici v Bratislave,
* spolupracovať so Štátnym pedagogickým ústavom a Ministerstvom školstva, vedy výskumu a športu Slovenskej republiky pri dopĺňaní zákonov a vzdelávacích programov pre školy pri zdravotníckych zariadeniach,
* prioritnú pozornosť venovať stavu výchovy a vzdelávania, ale aj iným úsekom práce, ktoré podmieňujú kvalitu výsledkov,
* osobitnú pozornosť venovať postojom, hodnotovej orientácii kontrolovaných subjektov,
* modifikovať strategické zámery a aktualizovať výsledky pre prijatie kvalifikovaných rozhodnutí,
* získať objektívne informácie o prognóze materskej školy, o prognóze subjektov v nej pôsobiacich,
* motivovať subjekty pôsobiace v materskej škole k aktívnej a zmysluplnej činnosti,
* formovať osobnosti subjektov, ich pozitívne vlastnosti a postoje, odstraňovať negatívne vlastnosti,
* rozvíjať schopnosť sebakontroly a seba hodnotenia kontrolovaných subjektov.

**Zásady kontroly a hodnotenia:**

* cieľavedomosť - celú činnosť kontroly a hodnotenia koncipovať v rozsahu cieľov ŠkVP a v súlade s poslaním a smerovaním školy, sledovať pedagogický a odborný rast zamestnancov,
* systematickosť - pravidelnosť, postupnosť kontroly a hodnotenia,
* primeranosť - primerané požiadavky, náročnosť (na pedagogických zamestnancov, deti),
* komplexnosť – komplexné, objektívne a výstižné posudzovanie kontrolovaných a hodnotených subjektov (ich vlastností a činností).
* individuálny prístup v hodnotení,
* pozitívna orientácia hodnotenia - činnosť orientovať na kladné stránky osobnosti pedagógov a detí materskej školy.

Poznámka: ciele a úlohy riadenia a vnútro - školskej kontroly sú detailnejšie spracované vo „Štruktúra a obsah vnútroškolskej kontroly materskej školy“.

1. Oblasť materiálno-technického zabezpečenia

Ciele a úlohy:

* v spolupráci s jednotlivými nemocnicami vybavovať (modernizovať) triedy na jednotlivých klinikách,
* vhodným spôsobom získavať finančné i vecné dary od sponzorov za účelom skvalitnenia výchovno-vzdelávacieho procesu s deťmi predškolského veku,
* podľa finančných možností a požiadaviek zamestnancov materskej školy dopĺňať knižnicu odbornou literatúrou z oblasti pedagogiky, špeciálnej pedagogiky a psychológie,
* podľa finančných možností a požiadaviek zamestnancov materskej školy dopĺňať inventár materiálno-didaktickými prostriedkami na realizáciu vytýčených výchovno-vzdelávacích cieľov,
* zabezpečiť optimálne množstvo špeciálnych pomôcok pre výchovu a vzdelávanie detí so špeciálnymi výchovno-vzdelávacími potrebami.

**o) Oblasti, v ktorých škola dosahuje dobré výsledky, a oblasti, v ktorých sú nedostatky a treba úroveň výchovy a vzdelávania zlepšiť vrátane návrhov opatrení (§ 2 ods. 1 písm. o)**

|  |  |
| --- | --- |
| SILNÉ STRÁNKY   * kvalitne vypracovaný ŠkVP prepojený s víziou a koncepčnými zámermi materskej školy, * dynamické a tvorivé vedenie školy podporujúce profesijný rozvoj/rast pedagogických zamestnancov a pozitívnu pracovnú klímu, * pedagogickí zamestnanci: * vysoká úroveň odbornosti (kvalifikovanosti) - proces plánovania a realizácie výchovno-vzdelávacej činnosti s chorými a zdravotne oslabenými deťmi, s deťmi so ŠVVP (na základe špeciálno-pedagogickej diagnostiky), * tvorivosť, flexibilita, * úroveň práce s IKT, * inovačná schopnosť - praktická aplikácia poznatkov nadobudnutých účasťou na akreditovaných programoch kontinuálneho vzdelávania, * záujem o ďalšie vzdelávanie, * zapájanie sa do aktivít školy, * individuálny prístup vo výchove a vzdelávaní zdravotne znevýhodnených detí, * súčinnosť vedenia školy, metodického združenia školy, odborovej organizácie a ostatných pedagógov, * určené pravidlá pre hodnotenie zamestnancov, * získavanie mimorozpočtových finančných prostriedkov (od sponzorov, neziskových organizácií) na vylepšovanie materiálnych podmienok školy (nákup digitálnych technológií, didaktických a výtvarných pomôcok a pod.), na organizáciu a realizáciu kultúrno spoločenských aktivít pre deti; zapájanie sa školy do projektov na inováciu výchovno-vzdelávacieho procesu, materiálovo-technického vybavenia školy, * prezentácia školy na verejnosti, * autorstvo, spoluautorstvo – odborné písomné materiály pre predprimárne vzdelávanie detí chorých a zdravotne znevýhodnených, * bohatá ponuka kultúrno-spoločenských aktivít pre deti, * webová stránka školy * kvalitná a efektívna spolupráca s vedením nemocníc, v ktorých má materská škola svoje pracoviská, so zriaďovateľom a ostatnými organizáciami podieľajúcich sa na výchove a vzdelávaní detí chorých a zdravotne znevýhodnených, * pozitívna spätná väzba od rodičov hospitalizovaných detí navštevujúcich materskú školu pri zdravotníckom zariadení | SLABÉ STRÁNKY   * časovo obmedzený pobyt dieťaťa v nemocnici (v materskej škole), časté striedanie sa detí - krátka doba pre výchovno-vzdelávacie pôsobenie na dieťa v materskej škole pri zdravotníckom zariadení; absencia spätnej väzby, * nedostatočné priestorové podmienky pre výchovno-vzdelávaciu činnosť na Detskej dermatovenerologickej klinike, * nevyhovujúci priestor šatne pre pedagogických zamestnancov materskej školy |
| PRÍLEŽITOSTI   * dostupnosť výchovy a vzdelávania pre deti choré a zdravotne oslabené počas ich hospitalizácie v nemocnici, * kvalitná spolupráca so zdravotníckym personálom, s rodičmi hospitalizovaných detí – stúpajúca úroveň výchovy a vzdelávania, * prezentácia materskej školy, * dobré podmienky pre prácu s IKT (ľudský potenciál, materiálové vybavenie, záujem detí), * možnosť výmeny pedagogických, špeciálno-pedagogických skúseností, * získavanie mimorozpočtových zdrojov pre potreby materskej školy, * materiálne vybavenie materskej školy | RIZIKÁ   * sťažený výkon práce (pôsobenie rizikových faktorov – karcinogénne, mutagénne, chemické), * podceňovanie (nedoceňovanie) efektivity výchovy a vzdelávania v materskej škole pri zdravotníckom zariadení, * uprednostňovanie splnenia stanovených výchovno-vzdelávacích cieľov pred aktuálnym zdravotným stavom dieťaťa |

**II. Ďalšie informácie o škole, ktoré môže správa obsahovať:**

**a) Psychohygienické podmienky výchovy a vzdelávania ( § 2 ods. 2 písm. a)**

Denný poriadok je súhrn noriem, podľa ktorých organizujeme život detí v materskej škole pri zdravotníckom zariadení. Rešpektuje vekové a individuálne osobitosti chorých a zdravotne oslabených detí navštevujúcich materskú školu pri zdravotníckom zariadení. Vymedzuje striedanie činností, ktoré sa týkajú životosprávy a ďalších činností súvisiacich s výchovou a vzdelávaním v materskej škole. Je flexibilný, prispôsobený pravidelnému chodu a dennému režimu jednotlivých kliník.

Všetky činnosti a aktivity v triedach materskej školy sú organizované tak, aby zohľadňovali zdravotný stav detí, prihliadali na špecifické potreby a možnosti dieťaťa, fyziologické osobitosti jednotlivých vekových skupín, aby utvárali podmienky pre úspešnú liečbu a optimálny psychosomatický vývin detí predškolského veku. Usporiadanie denných činností rešpektuje potreby, možnosti, záujmy detí a rozvíja ich jedinečnosť. Zabezpečuje vyvážené striedanie činností, vytvára časový priestor na hru a aktívne učenie, oddych a relaxáciu dieťaťa, dodržiava stanovený čas na činnosti zabezpečujúce životosprávu (osobná hygiena, stravovanie, stolovanie).

Denný poriadok materskej školy pri zdravotníckom zariadení je v súlade s psychohygienickými zásadami, nenarúša liečebný proces, je schválený riaditeľkou materskej školy a primárom prípadne prednostom príslušnej kliniky.

**b) Voľno časové aktivity školy (§ 2 ods. 2 písm. b) - záujmová činnosť:**

**NÚDCH Bratislava**

|  |
| --- |
| Údaje o aktivitách organizovaných školou |
|  |
| tvorivé dielne: „ Jeseň pani Bohatá“ |
| divadelné predstavenie: LAKOMIKA - „Perníková chalúpka“ |
| Mikuláš 2019 - príprava a realizácia osláv |
| hudobné predstavenie študentov Gymnázia Mokrohájska |
| tvorivé dielne: „Snehová nádielka“ |

**Klinika pre deti a dorast A. Getlíka – Antolská**

|  |
| --- |
| Údaje o aktivitách organizovaných školou |
| „Zeleninkové šialenstvo v podmienkach MŠ pri ZZ“ v spolupráci s lekárkou z detského oddelenia MUDr. Bezekovou. |
| príprava a realizácia osláv Mikuláša pre hospitalizované deti |
| „Klauni v nemocnici“ – každý štvrtok |
| „Bábky v nemocnici“ – realizácia pri lôžkach |

**KIGM**

|  |
| --- |
| Údaje o aktivitách organizovaných školou |
| individuálne tvorivé dielne – „Fúkaj, fúkaj vetríčku“ |
| príprava a realizácia osláv Mikuláša pre hospitalizované deti |
| fašiangy – karneval, výroba masiek |

**c) Spolupráca materskej školy s rodičmi detí, poskytovanie služieb deťom a rodičom (§ 2 ods. 2 písm. c)**

Kvalitatívna úroveň spolupráce je v prvom rade podmienená úrovňou profesionálnej etiky a stupňom osobnostnej zrelosti pedagogických zamestnankýň materskej školy, vrátane riaditeľky.

Obsahová náplň celej spolupráce (komunikácie) sa konkretizuje vzhľadom na individuálne potreby zdravotne znevýhodneného dieťaťa v súlade s filozofiou a koncepčným zameraním materskej školy.

Do oblasti pôsobenia učiteliek v materskej škole pri zdravotníckom zariadení patria aj odborné konzultácie so zákonným zástupcom chorého alebo zdravotne oslabeného dieťaťa (pedagogické a špeciálno-pedagogické poradenstvo).

Poradenská činnosť obsahuje pedagogickú a zdravotnú osvetu a individuálne výchovné poradenstvo. Individuálne výchovné poradenstvo spočíva v nasmerovaní zákonných zástupcov na účinné výchovné postupy z hľadiska humanisticky orientovanej výchovy. Pomáha rodičovi a zákonnému zástupcovi objaviť v dieťati silné stránky osobnosti a nadobudnúť tak adekvátny prístup a úctu k svojmu dieťaťu.

Učiteľka nepodáva zákonným zástupcom informácie o zdravotnom stave ich dieťaťa.

Etickým princípom výchovného poradenstva ako aj celej dobre fungujúcej spolupráce materskej školy s rodinou je, že učiteľka zachováva mlčanlivosť o konkrétnej rodine.

**d) Vzájomné vzťahy medzi materskou školou a deťmi, rodičmi a ďalšími fyzickými osobami a právnickými osobami, ktoré sa na výchove a vzdelávaní v škole podieľajú**

V záujme účinného a jednotného pôsobenia na dieťa je dôležitá spolupráca materskej školy nie len so zákonnými zástupcami dieťaťa, ale i so zdravotníckym personálom, prípadne s inými odborníkmi zainteresovanými do komplexnej starostlivosti o zdravotne znevýhodnené dieťa (psychológom, logopédom, sociálnym pracovníkom a pod.).

Vedenie materskej školy sa podieľalo na koordinovanom postupe jednotlivých odborníkov zainteresovaných do procesu edukácie detí v materskej škole, prehlbovalo spoluprácu so zriaďovateľom, s vedením nemocníc, v ktorých má materská škola svoje pracoviská (triedy), Pedagogickou fakultou UK v Bratislave, radou školy, metodicko-pedagogickým centrom, so základnou školou pri zdravotníckom zariadení, prípadne  inými organizáciami. Spolupráca so základnou školou - organizovanie spoločných kultúrnych podujatí pre hospitalizované deti (Mikuláš, Karneval, MDD).

Spolupráca s vedením nemocníc a so zriaďovateľom Okresným úradom Bratislava – odbor školstva bola na vysokej úrovni, ústretová (efektívna), pomáhala vytvárať optimálne finančné podmienky pre kvalitný edukačný proces v materskej škole, poskytovala metodické poradenstvo v súvislosti s pracovnoprávnymi vzťahmi.

**e) Výchovno-vzdelávacie výsledky v školskom roku 2019/2020**

Výchovno-vzdelávacia činnosť materskej školy pri zdravotníckom zariadení sa uskutočňovala v 18 triedach na jednotlivých klinikách v jednozmennej a dvojzmennej prevádzke, ktorá sa prispôsobovala podmienkam, pravidelnému chodu a liečebnému režimu kliník jednotlivých nemocníc, v ktorých má materská škola svoje pracoviská.

V materskej škole pri zdravotníckom zariadení bola uplatňovaná najmä individuálna a skupinová forma výchovno-vzdelávacej činnosti (v závislosti od cieľov a obsahu vzdelávania a od špecifík jednotlivých oddelení zdravotníckeho zariadenia). Individuálna forma práce v  materskej škole prevažovala z dôvodov častého pripútania dieťaťa na lôžko (závažnosť ochorenia), častého striedania sa detí v triede (prichádzajú a odchádzajú v priebehu celého školského roka), heterogénneho zloženia detí v triede a v neposlednom rade z dôvodu prítomnosti detí so zdravotným postihnutím. Individuálna forma práce bola vhodná u detí, ktoré mali problémy s adaptáciou na zmenené prostredie - nemocnicu.

Základným pedagogickým dokumentom je **školský vzdelávací program (ŠkVP) s názvom „Hravo-zdravo“**. Je vypracovaný s ohľadom na špecifické podmienky materskej školy pri zdravotníckom zariadení (zohľadňuje vonkajšie podmienky - priestorové a materiálne; vnútorné podmienky - zdravotný stav, individuálnu fyzickú a psychickú úroveň detí) v súlade so Štátnym vzdelávacím programom pre predprimárne vzdelávanie v materských školách (ŠVP) a so Vzdelávacím programom pre deti choré a zdravotne oslabené pre predprimárne vzdelávanie. Odráža sa v ňom hlavný cieľ predprimárneho vzdelávania: dosiahnuť optimálnu perceptuálno-motorickú, kognitívnu a citovo-sociálnu úroveň, ako základ pripravenosti na školské vzdelávanie a na život v spoločnosti. Východiskom je jedinečnosť dieťaťa, jeho miera adaptácie na zmenené prostredie (nemocnicu) a triedu materskej školy, hra a aktívne učenie sa a jeho postupné začleňovanie sa do skupiny detí pri nadobúdaní základných prvopočiatkov kľúčových kompetencií hlavne v kontexte hry, hrových a iných aktivít.

**Súčasťou ŠkVP sú učebné osnovy (UO)** spracované do 10-tich integrovaných obsahových celkov. Obsahové celky sa viažu k ročným obdobiam (charakteristickým znakom, konkrétnym sviatkom v danom ročnom období) s prihliadnutím na vlastné zameranie, profiláciu a ciele materskej školy pri zdravotníckom zariadení. Každý obsahový celok v danom mesiaci obsahuje témy (každá téma má konkrétne zameranie a obsah) a podtémy (spolu 48 podtém).

***Učebné osnovy obsahujú:***

* stručnú charakteristiku obsahového celku,
* vzdelávacie oblasti, podoblasti,
* výkonové štandardy, obsahové štandardy,
* vlastné návrhy stratégií výchovno-vzdelávacej činnosti,
* učebné zdroje pre učiteľku aj pre deti,
* metódy a prostriedky hodnotenia vytýčených výkonových štandardov.

***Vzdelávacie oblasti:***

* Jazyk a komunikácia
* Matematika a práca s informáciami
* Človek a príroda
* Človek a spoločnosť
* Človek a svet práce
* Umenie a kultúra (hudobná a výtvarná výchova)
* Zdravie a pohyb

***Hodnotenie výchovno-vzdelávacj činnosti z hľadiska vzdelávacích oblastí a podoblastí:***

**Vzdelávacia oblasť JAZYK A KOMUNIKÁCIA a jej podoblasti ( *hovorená reč, písaná reč)***

V podoblasti **hovorená reč** sme sa zameriavali na rozvíjanie komunikačných konvencií, na správnu artikuláciu a výslovnosť jednotlivých hlások a hláskových skupín a gramatickú správnosť a spisovnosť (využívala som hry, riekanky, básne). U niektorých detí bola nižšia aktivita vo verbálnej komunikácii, väčší počet detí malo nesprávnu výslovnosť niektorých hlások. Z toho dôvodu boli zaraďované do činností jazykové hry, riekanky a básne s problematickými hláskami.

Podoblasť **písaná reč** v sebe zahŕňala chápanie jej obsahu, významu a funkcií, jej formálnych charakteristík. Deti pracovali s knihami, rôznymi textami, poznávali ich autorov a ilustrátorov, viedli sme ich k vnímaniu a chápaniu čítaných textov.

Deti spoznávali rôznorodé literárne žánre. K obohacovaniu aktívnej slovnej zásoby sme využívali slovné hry na tvorbu homoným, prirovnaní, synoným, pomocou ilustrácií deti reprodukovali udalosti prečítaného textu, vyjadrovali zážitky z čítania výtvarne, pohybom aj dramaticky, opticky odlišovali text od ilustrácie, pomocou rytmického sprievodu a s pomocou učiteľky vyčleňovali slabiky v slovách a tiež sa pokúšali určiť začiatočné písmeno a identifikovali niektoré písmená abecedy.

Poskytovali sme deťom podnetné prostredie na oboznamovanie sa s písanou kultúrou prostredníctvom našej malej knižnice s detskou literatúrou (próza, poézia, encyklopédie, atlasy, hovoriace knihy : „Mia v meste, Mia na farme“), ranných písaných odkazov na tabuli (deň, mesiac, rok, téma týždňa, počasie), tvorbou vlastných kníh, vytváraním maľovaných písmenok a slov s využitím pet vrchnákov. Zaraďovali sme aj vybrané aktivity na rozvoj fonematického uvedomovania v zmysle metodiky F.B. Eľkonina.

Výkonové štandardy v danej podoblasti sme rozvíjali s využitím IKT (získavanie nových informácií a porovnávanie ich s vlastnou skúsenosťou a vedomosťami z iných zdrojov) a dostupných učebných pomôcok. Každodenne sme dbali na správnu a spisovnú verbálnu komunikáciu detí.

Na rozvoj grafomotorických predpokladov písania sme využívali kresliaci materiál, pracovné listy a zošity, prostredníctvom ktorých sme viedli deti k správnemu spôsobu písania jednotlivých grafomotorických prvkov s využívaním odporúčaných metodických postupov, s uplatnením správneho spôsobu sedenia, dodržiavania primeranej vzdialenosti očí od podložky, správneho úchopu ceruzky a vyvíjania primeraného tlaku na podložku.

**Vzdelávacia oblasť MATEMATIKA A PRÁCA S INFORMÁCIAMI a jej podoblasti**

**(č*ísla a vzťahy, geometria a meranie, logika, práca s informáciami)***

V podoblasti **čísla a vzťahy** deti zisťovali počet predmetov v skupine a riešili rôzne úlohy súvisiace s počtom od 1 do 5 , príp. do 10. Umožnili sme deťom zisťovať počet pomocou hmatu, sluchu. Mali možnosť manipulovať s predmetmi, pridávať, odoberať, dávať spolu a rozdeľovať. Deti pracovali aj so skupinami predmetov, v ktorých určovali viac, menej, rovnako.

Podoblasť **geometria a meranie** podporovala orientáciu detí v priestore a rovine, deti určovali polohu objektov pomocou slov a slovných spojení napr. vpredu, vzadu, vpravo, vľavo. Využívali sme rôzne druhy stavebníc na stavanie a skladanie, deti kreslili a modelovali podľa predlohy rovné, krivé, otvorené aj uzatvorené čiary. Niektoré deti mali problém pri spájaní bodov do obrazcov, pri riešení bludiská a zaznamenávaní pohybov v štvorcovej sieti pomocou symbolov.

Deti sa oboznamovali s plošnými a priestorovými geometrickými útvarmi, porovnávali ich, merali - určovali ich dĺžku, šírku, výšku pomocou stupňovania prídavných mien (napr. dlhší, kratší, širší). Určovali polohu predmetov, umiestňovali ich v usporiadanom rade (napr. prvý, druhý, posledný, hneď za, prostredníctvom dramatizácie rozprávok „O repe, O rukavičke, Domček, kto v tebe býva apod.).

V podoblasti **logika** sme poskytovali deťom priestor na riešenie pravdivých a nepravdivých tvrdení, vytváranie skupín a ich triedenie. Rozvíjali sme chápanie postupnosti predmetov, deti rozhodovali o tom či dané predmety majú alebo nemajú danú vlastnosť. Zo skupiny objektov vyberali, alebo triedili dané predmety na základe určenej vlastnosti napr. farba, tvar, veľkosť apod.

V podoblasti **práca s informáciami** sme využívali digitálne pomôcky a hračky, (programovateľná digitálna hračka BEE BOT s podložkou, grafické programy RNA a Tux Point, edukačné programy na PC - Detský kútik, Stieffel – Dopravné prostriedky, Cirkus šaša Tomáša, Veselá lienka a pod.).

**Vzdelávacia oblasť ČLOVEK A PRÍRODA a jej podoblasti *( vnímanie prírody, rastliny, živočíchy, človek, neživá príroda, prírodné javy)***

V podoblasti **vnímanie prírody** sme vytvárali edukačné situácie, v ktorých mali deti možnosť prezentovať aktuálne predstavy o prírodných javoch, predmetoch a situáciách. Deti rozlišovali živú a neživú prírodu, pozorovateľné zmeny v prírode a zmeny ročných období. Deti si rozvíjali pozitívne postoje k prírode, utvárali si základy environmentálneho vedomia, význam prírody pre človeka.

Podoblasť **rastliny** umožnila deťom sprostredkovane porovnávať časti rôznych rastlín, hľadanie ich spoločných a rozdielnych znakov, spoznávanie vybraných liečivých a jedovatých rastlín s dôrazom na prevenciu zdravia a možnosti poškodenia zdravia. Deti diskutovali o rôznych druhoch ovocia a zeleniny, o tom že ovocie a zelenina sú rastlinného pôvodu a získavajú sa pestovaním v záhradách, sadoch a na poliach a spoznávali význam ich konzumácie pre zdravie človeka. Skúmali klíčenie a rast rastlín, že sú prejavom ich života.

V podoblasti **živočíchy** deti sprostredkovane pozorovali a porovnávali rôzne druhy živočíchov podľa vonkajších znakov, životných potrieb, spôsobu ich života, pohybu, vývinu, získavania potravy a podmienok, v ktorých žijú.

Podoblasť **človek** umožnila deťom spoznávať jednotlivé orgány ľudského tela, prejavy života človeka a procesy, ktoré prebiehajú v ľudskom tele: dýchanie, trávenie, krvný obeh, zmyslové vnímanie. Uvedená podoblasť poskytovala množstvo podnetov, v ktorej mali deti možnosť získavať aj priame skúsenosti s reálnymi javmi a situáciami (priamo v ošetrovni, pri vyšetrovaní lekárom, absolvovaním odborných vyšetrení apod.).

V podoblasti **neživá príroda** deti získavali poznatky o prítomnosti vody a vzduchu v prírode, o význame vody a vzduchu pre človeka, rastliny a živočíchy. Poukazovali sme na problémy znečistenia vody a upozorňovali na nebezpečenstvo pitia vody z neznámych zdrojov. Deti sa oboznámili s planétou Zem, s inými planétami, so Slnkom a hviezdami, s Mesiacom a vesmírom.

Podoblasť **prírodné javy** ponúkla deťom možnosť osvojiť si aktuálne predstavy o vybraných prírodných javoch: svetlo a tieň, teplo, topenie a tuhnutie, vyparovanie, rozpúšťanie látok vo vode, vznik zvuku, sily a pohybu, magnetizme, i voľnom páde predmetov pozorovaním, experimentovaním a bádaním.

Nedostatočné množstvo reálnych podnetov obmedzovalo u detí možnosť získavania priamych skúseností s reálnymi predmetmi, javmi a situáciami. Rozvíjanie prírodovednej gramotnosti sa viazalo na nadobudnuté poznatky a skúsenosti detí, sprostredkované pozorovanie založené na zmyslovom a zážitkovom vnímaní bolo možné v takej miere, v akej to charakter ochorenia a podmienky zdravotníckeho zariadenia dovolili.

**Vzdelávacia oblasť ČLOVEK A SPOLOČNOSŤ a jej podoblasti**

***(orientácia v čase, orientácia v okolí, dopravná výchova, geografia okolia, história okolia,***

***národné povedomie, ľudia v blízkom a širšom okolí, základy etikety, ľudské vlastnosti a emócie, prosociálne správanie)***

V podoblasti **orientácia v čase** sme viedli deti k uvedomovaniu si postupnosti činností, ktoré tvoria režim dňa, o povinnostiach v rámci režimu dňa sme viedli deti k tomu, aby sa orientovali v časových súvislostiach dňa, týždňa a roka v spojení s konkrétnymi činnosťami.

Podoblasť **orientácia v okolí** umožnila deťom chorým a zdravotne oslabeným oboznámiť sa s interiérom a exteriérom zdravotníckeho zariadenia – nemocnice a sprostredkovane sa oboznámiť s fungovaním a významom verejných inštitúcií a služieb napr. polícia, pošta, obchod

V podoblasti **dopravná výchova** sme sa venovali bezpečnému spôsobu pohybu po chodníku, obozretnosti na ceste, správaniu sa dieťaťa v hromadnej doprave a v úlohe spolujazdca. Deti poznávali základné pravidlá správania sa účastníkov cestnej premávky týkajúce sa cyklistov, kolobežkárov, korčuliarov, oboznámili sa s rôznymi druhmi dopravných prostriedkov, podľa miesta ich pohybu, spôsobu používania a možnostiach presunu.

V podoblastiach **geografia okolia, história okolia, národné povedomie** si deti sprostredkovane rozvíjali informácie o okolitej krajine, prírodnom prostredí, našej vlasti, historických pamiatkach, tradíciách a folklóre. Deti sa oboznámili so Slovenskou republikou, jej hlavným mestom a štátnymi symbolmi. Využívali sme informácie z internetu, sústreďovali sme sa na poznávanie a orientovanie sa v okolí prostredníctvom dominánt mesta, v ktorom sa naše zdravotnícke zariadenie nachádza.

Podoblasť **ľudia v blízkom a širšom okolí** umožnila deťom prezentovať skúsenosti o vlastnej rodine, rodinných väzbách a nadväzovať kontakty s inými osobami.

Základy etického správania sa (pozdrav, prosba, poďakovanie, rešpektovanie dohodnutých pravidiel spoločenského správania sa) boli rozvíjané v podoblasti **základy** **etiky.**

**Ľudské vlastnosti a emócie** ako samostatná podoblasť poskytovala deťom príležitosti na identifikovanie pozitívnych a negatívnych vlastností. Umožňovali sme deťom vyjadrovať vlastné pocity. Deťom sme pomáhali zorientovať sa v pozitívnych a negatívnych emóciách druhých osôb.

V podoblasti **prosociálne správanie** sme sa zamerali na utváranie predpokladov pre prosociálne cítenie a správanie detí. Dôraz sme kládli na to, aby pre deti bola modelom pozitívneho etického správania učiteľka. K tomu sme využívali rolové hry a zážitkové učenie. K chápaniu vhodného a nevhodného správania sme využívali rozprávky a príbehy, kde si hrdinovia príbehov navzájom pomáhali.

**Vzdelávacia oblasť ČLOVEK A SVET PRÁCE a jej podoblasti**

***(materiály a ich vlastnosti, konštruovanie, užívateľské zručnosti, technológie výroby,***

***remeslá a profesie)***

Deti skúmali vlastnosti predmetov, triedili ich podľa materiálov, z ktorých sú vyrobené, zamýšľali sa nad možnosťou ich použitia, príp. recyklovania – triedenia odpadu. Riešili jednoduché konštrukčné úlohy, s jednoduchými technickými problémami, rozvíjali si konštrukčnú tvorivosť a cit pre efektívne a bezpečné postupy práce (skrutkovacia a zatĺkacia stavebnica, stavebnica LEGO DACTA, papier, technický a odpadový materiál, plastelína, kinetický piesok, cesto. Deti využívali pri konštruovaní vlastnú fantáziu, prácu podľa predlohy, kresleného návodu. Manipulovali s drobnými predmetmi, s rôznym materiálom, spoznávali predmety dennej potreby, rozvíjali si užívateľské zručnosti pri práci s PC a inými elektronickými zariadeniami. Skúmali fungovanie a spôsob využitia vybraných jednoduchých mechanizmov na bežne dostupných nástrojoch a zariadeniach (rovnoramenné váhy, ručný kuchynský šľahač, naklonená rovina, ozubené kolesá...). Sprostredkovávali sme deťom vedomosti o výrobe a výrobnom postupe niektorých vybraných výrobkov - výroba chleba, masla, džúsu z ovocia, príprava čaju zo sušených bylín, sušenie liečivých rastlín, ovocia a pod.. Deti sprostredkovane spoznávali rôzne tradičné remeslá, opisovali postupy prípravy vybraných produktov tradičných remesiel - napríklad hrnčiarstvo, tkáčstvo, košikárstvo. Oboznamovali sa s obsahom pracovnej náplne vybraných povolaní a profesií: napr. lekár, šofér, učiteľ, policajt a pod.

**Vzdelávacia oblasť UMENIE A KULTÚRA – hudobná výchova a jej podoblasti**

***(rytmické činnosti, vokálne činnosti, inštrumentálne činnosti, percepčné činnosti, hudobno-***

***pohybové činnosti, hudobno-dramatické činnosti)***

V podoblasti **rytmické činnosti** deti rytmizovali riekanky, slová, slovné spojenia. Vytvárali rytmické sprievody k riekankám a piesňam. Využívali pri tom hru na telo a rytmické hudobné nástroje Orffovho inštrumentára.

Spev ľudových a detských umelých piesní bol súčasťou podoblasti **vokálne činnosti.** Deti sipostupne osvojovali návyk správneho speváckeho dýchania realizáciou dychových rozcvičiek a hier s dychom. Prostredníctvom hlasových rozcvičiek, hier s hlasom a vokálnych hier si deti rozširovali detský hlasový rozsah, rozvíjali základné spevácke schopnosti a zručnosti.

V podoblasti **inštrumentálne činnosti** deti aktívne využívali vybrané hudobné nástroje Orffovho inštrumentára, samostatne zhotovené elementárne hudobné nástroje na vyjadrenie charakteru, rytmu, nálady piesne či hudobnej skladby (palice, nástroje s kameňov, z pet fliaš naplnených vodou, ryžou.).

V rámci **percepčných činností** deti počúvali vybrané hudobné skladby a piesne, sluchom rozlišovali zvuky a tóny, zdroj hudobného a nehudobného zvuku. Pri počúvaní hudby deti identifikovali niektoré vyjadrovacie prostriedky hudby. Vlastné pocity z počúvanej hudby deti vyjadrovali verbálne, pohybom, výtvarne alebo dramaticky. Využívali sme hudobné hádanky, hudobné hry na rozvíjanie sluchovej percepcie a analýzy.

**Hudobno-pohybové činnosti** patrili medzi každodenné činnosti, v ktorých si deti rozvíjali a upevňovali správne držanie tela, kultivovaný pohyb pri pohybovom vyjadrení obsahu riekaniek, piesní a hudby, ako i dodržiavanie pravidiel v hudobno-pohybových hrách.

**Hudobno-dramatické činnosti** napomáhali stvárňovať detské piesne a hudobné skladbičky primeranými dramatickými výrazovými prostriedkami.

Prostredníctvom prvkov muzikoterapie sme vytvárali situácie, v ktorých deti využívali prvky hudobno-dramatickej improvizácie a hudobno-dramatickej interpretácie.

**Vzdelávacia oblasť UMENIE A KULTÚRA – výtvarná výchova a jej podoblasti**

***(výtvarné činnosti s tvarom na ploche, výtvarné činnosti s tvarom v priestore, výtvarné***

***činnosti s farbou, spontánny výtvarný prejav, synestézia, vnímanie umeleckých diel)***

V podoblasti **výtvarné činnosti s tvarom na ploche** si deti rozvíjali hravé skladanie nefiguratívnych tvarov a figuratívnych tvarov. Rozvíjali si predstavivosť pri pohľade na tvar bez významu, ktorý následne dokresľovali alebo domaľovávali.

V podoblasti **výtvarné činnosti s tvarom v priestore** deti modelovali jednoduché figurálne, nefigurálne a geometrické tvary. Pri vytváraní priestorovej zostavy používali hotové prvky, upevňovali ich najčastejšie lepením. Podľa inštrukcií učiteľky deti vytvárali jednoduché papierové skladačky.

V podoblasti **výtvarné činnosti s farbou** deti spoznávali názvy základných a zmiešaných farieb, realizovali jednoduché maliarske techniky, experimentovali s vlastnosťami farieb, viedli rozhovory o farbách a pocitoch, ktoré v nich vyvolávajú. Deti si osvojovali návyky správneho držania maliarskeho nástroja a miešania farieb.

V podoblasti **spontánny výtvarný prejav** sme aktivity zamerali na spontánnu kresbu, modelovanie, priestorové vytváranie s dôrazom na sebavyjadrenie a uplatnenie vlastných citov, vnemov, predstáv a fantázie. Zamerali sme sa na kresbu postavy človeka, zvierat. Deti si rozvíjali a upevňovali návyky správneho držania kresliaceho nástroja a koordináciu oko - ruka.

**Synestézia** umožnila deťom realizovať aktivity zamerané na zmyslové vnímanie, snímanie rozmanitých povrchov technikou frotáže. Viedli sme deti k pomenúvaniu rôznych hmatových pocitov z frotážovaných povrchov. Tieto aktivity sme umocňovali percepciou reprodukovanej hudobnej skladby s dôrazom na zrakovú, hmatovú a zvukovú skúsenosť.

Deti chuťové zážitky vyjadrovali prostredníctvom farby a výtvarne reagovali aj na hudbu prostredníctvom muzikomalľby dynamického aj relaxačného charakteru (muzikoterapia).

V podoblasti **vnímanie umeleckých diel** sme zamerali schopnosť detí aktívne vnímať autorské výtvarné dielo a jeho opis. Viedli sme rozhovory o výtvarných dielach a pokúšali sme sa umelecké diela stvárniť prostredníctvom pohybu, dramaticky.

**Vzdelávacia oblasť ZDRAVIE A POHYB a jej podoblasti**

***(zdravie a zdravý životný štýl, hygiena a sebaobslužné činnosti)***

V podoblasti **zdravie a zdravý životný štýl** si deti rozvíjali základné postoje k zdraviu ako prioritnej hodnoty človeka. Deti si utvárali pozitívne postoje, ktoré spočívali v úcte k svojmu zdraviu a k zdraviu iných v bežných i krízových situáciách, k zdravému životnému štýlu, k prevencii ochorení a úrazov, k praktickým zručnostiam, ktoré prispievajú k upevňovaniu a ochrane vlastného zdravia. Rozlišovali stav zdravia a choroby, zdravé a nezdravé stravovanie, dodržiavali zásady ochrany zdravia s pomocou dospelých, zoznamovali sa so stavbou ľudského tela, funkciou jednotlivých orgánov a s dentálnou hygienou. Uvedomovali si dôležitosť pohybu pre zdravie človeka a osvojovali si správne držanie tela v stoji a v sede. Podporovali a ozvíjali sme u detí kritické myslenie pri zdôvodňovaní a argumentácií rozlišovania príčin možného nebezpečenstva a poškodenia zdravia a vyjadrovali pozitívne postoje k svojmu telu prostredníctvom rôznych umeleckých výrazových prostriedkov.

Podoblasť **hygiena a sebaobslužné činnosti** bola súčasťou každodenných činností. Deti si rozvíjali zvládanie a dodržiavanie základných hygienických, sebaobslužných návykov, návykov správneho stolovania a udržiavania poriadku vo svojom okolí.

Výkonové štandardy v podoblasti **pohyb a telesná zdatnosť** sme ako vzdelávacie aktivity nerealizovali z dôvodu individuálnych osobitostí chorého a zdravotne oslabeného dieťaťa a špecifickosti zdravotníckeho zariadenia – nemocnice.

Všetky vzdelávacie oblasti neboli ponímané izolovane, boli prepojené (synergický efekt), čím sa komplexne rozvíjala ***kognitívna, sociálno-emocionálna a senzomotorická stránka*** osobnosti dieťaťa.

Vo výchovno-vzdelávacej činnosti so zdravotne postihnutými deťmi bolo potrebné na základe diagnostických zistení modifikovať obsah výchovy a vzdelávania s ohľadom na druh a stupeň postihnutia, na ich aktuálny zdravotný stav a ich fyzickú a psychickú úroveň s následnou alternatívnou špeciálno-pedagogickou stimuláciou (montessori pedagogika, orofaciálna a bazálna stimulácia).

Na získanie diagnostických údajov zahŕňajúcich osobnú a rodinnú anamnézu dieťaťa, údaje o dosiahnutej vývinovej úrovni dieťaťa v oblasti psychomotorického vývinu, úrovni kognitívnych funkcií, rečového prejavu, sebaobsluhy, sociálne zručností, sme v procese špeciálno-pedagogickej diagnostiky využívali diagnostické metódy, ako:

* pozorovanie dieťaťa pri hre, hrovej činnosti, vzdelávacej aktivite, pri hygienických a sebaobslužných činnostiach, stolovaní
* rozhovor s rodičom, s dieťaťom
* analýza produktov činnosti (produkty výtvarných a pracovných činnosti, pracovné listy).

V prípade výchovy a vzdelávania zdravotne postihnutých detí sme využívali vzdelávacie štandardy v súlade so Vzdelávacími programami pre deti so zdravotným znevýhodnením pre predprimárne vzdelávanie (pre deti s mentálnym postihnutím a pre deti s autizmom alebo ďalšími pervazívnymi chorobami). Tieto vzdelávacie programy využívali v edukačnej činnosti prevažne pedagogické zamestnankyne v triedach materskej školy na Klinike detskej psychiatrie a Klinike detskej neurológie.

***Pri plánovaní výchovno-vzdelávacej činnosti*** bolo nevyhnutné brať do úvahy heterogénne zloženie detí v triede - rozdielnu úroveň vedomostí, zručností, návykov, osobitosti vyplývajúce z veku detí, druhu a závažnosti choroby, aktuálny zdravotný stav detí (ich možnosti a schopnosti), ich  sociokultúrne prostredie, z ktorého pochádzajú a v neposlednom rade aj to, že deti sú umiestnené v zdravotníckom zariadení na kratší alebo dlhší čas (deti prichádzajú a odchádzajú priebežne počas celého roka).

Uplatňovali sme prístup orientovaný na dieťa s vytvorením priestoru na modifikáciu obsahu, uplatňovaných stratégií a celkovej organizácii výchovno-vzdelávacej činnosti.

Plánovali sme dvojtýždňové tematické plány v súlade s UO, ktorých súčasťou sú vzdelávacie a obsahové štandardy jednotlivých vzdelávacích oblastí vypracované v rozsahu vzdelávacích štandardov vzdelávacieho programu pre deti choré a zdravotne oslabené.

Na dosiahnutie výchovno-vzdelávacích cieľov bola potrebná modifikácia výkonových štandardov (redukcia alebo rozšírenie požiadaviek) vzhľadom na aktuálny fyzický a psychický stav dieťaťa.

Výchovno-vzdelávacia činnosť bola podmienená ***vytváraním priaznivej socioemocionálnej klímy v triede materskej školy***, aby sa v nej deti cítili spokojne a chodili do nej s dobrou náladou a radosťou. Vytvárali sme atmosféru dôvery, bezpečnosti a istoty, rozvíjali sme jedinečnosť, tvorivosť detí, ich vzájomnú spoluprácu a chuť žiť aj v sťaženejších zmenených podmienkach, podporovali ich poznávanie a učenie sa hrou - experimentovaním, bádaním, s ohľadom na ich individuálne možnosti a schopnosti a aktuálny zdravotný stav.

Výchovno-vzdelávacia činnosť v materskej škole (zohľadňujúca špecifiká učenia v predškolskom období) zahŕňala rozmanité pedagogické situácie - *spontánne hrové činností detí, pedagógom plánované priamo riadené aktivity, pedagógom plánované, nepriamo riadené aktivity.*

***Denný poriadok*** v triedach materskej školy bol zostavený tak, aby vytváral dostatočný priestor pre ***hru a hrové činnosti podľa výberu detí, zdravotné cvičenia, dopoludňajšie vzdelávacie aktivity, osobnú hygienu, činnosti zabezpečujúce životosprávu (osobná hygiena, stravovanie, stolovanie a odpočinok).*** Obsahom organizačných foriem dňa v materskej škole boli individuálne činnosti detí, spoločné činnosti učiteľky a detí (príp. zákonných zástupcov detí).

***Hry a hrové činnosti*** podľa výberu detí sme realizovali každodenne v závislosti od potrieb detí (hry spontánne, námetové, konštruktívne, spoločenské a pod.). Prostredníctvom hry sa dieťa odpútavalo od vlastnej choroby, nepríjemných zážitkov a bolestivých výkonov, ktoré sú spojené s jeho aktuálnym zdravotným stavom a s jeho pobytom v zdravotníckom zariadení. Hra predstavovala prostriedok, ktorý kriesil zablokované vitálne sily, spontaneitu, kreativitu detí chorých a zdravotne oslabených v prostredí nemocnice, vyrovnával záťaž z neznámeho prostredia pre hospitalizované deti a plnil aj relaxačnú a terapeutickú funkciu. Deti postupne nadväzovali rozhovor, začleňovali sa do skupiny ostatných detí.

V námetových hrách si deti rozvíjali poznávacie a učebné kompetencie, upevňovali si kladné spoločenské vzťahy, návyky a formy slušného správania sa, základné lokomočné pohyby, pri manipulácii s rôznymi druhmi stavebníc a materiálom si deti zdokonaľovali jemnú motoriku rúk.

***Vzdelávacie aktivity*** *(plánovaný, riadený pedagogický proces)* sme realizovali v rámci hier a hrových činností alebo ako samostatnú organizačnú forma počas dňa v skupine detí (v herni - triede) alebo individuálne (pri lôžku i v triede).

***Dopoludňajšie i popoludňajšie vzdelávacie aktivity*** sme realizovali v súlade s  učebnými osnovami. Dôležité bolo situačné rozhodovanie, individuálny prístup, výber vzdelávacích štandardov, nakoľko v materskej škola pri zdravotníckom zariadení majú triedy heterogénny charakter ( deti od 2 – 6 rokov).

***Vzdelávacie aktivity*** boli zamerané na oboznamovanie, získavanie, ovládanie a zautomatizovanie vedomostí, zručností a návykov detí. Nové poznatky sme deťom sprístupňovali prostredníctvom zážitkového a intencionálneho učenia zaraďovaním rôznych interaktívnych aktivít. Vytvárali sme priestor pre činnosti v skupinách, čím si deti skvalitňovali vzájomné kooperovanie. Rozvíjali sme aktívne počúvanie s porozumením, myšlienky a vyjadrovanie sa detí ako základu komunikatívnych kompetencií.

V oblasti rozvíjania hodnotiacich a sebahodnotiacich zručností sme uplatňovali priebežné a záverečné verbálne hodnotenie (prejavy uznania, pochvaly, spokojnosti - posilňovanie sebavedomia a sebadôvery dieťaťa).

Vo vzdelávacích aktivitách (ale aj mimo nich) sme využívali digitálnu hračku Bee-bot, ktorá nám umožnila efektívne rozvíjať priestorovú orientáciu, predstavivosť, strategické myslenie, komunikačné schopnosti a sociálne zručnosti detí. Výchovno-vzdelávaciu činnosť sme obohacovali využívaním informačných komunikačných technológií. Deti na notebooku pracovali s detskými edukačnými programami: Alík, Cirkus šaša Tomáša, Čím budem, Detský kútik 1,2,3,4,5, S Martinkom na ceste. Deti si pri práci s počítačom rozvíjali elementárne počítačové zručnosti, pri riešení úloh v detských edukačných programoch si osvojovali, rozširovali a upevňovali poznatky o okolitom svete a taktiež si rozvíjali kauzálne a tvorivé myslenie. Vo vzdelávacích aktivitách sme využívali zaujímavé a pre deti podnetné prezentácie vytvorené v programe Power - Point, ktoré mali najmä motivačnú a informačnú funkciu. Prezentácie s rôznou tematikou nám efektívne pomáhali prebúdzať záujem detí o poznávanie nového, aktivizovať ich k činnosti, umožnili sprostredkované poznávanie okolitého sveta, prezentovanie nových poznatkov a vytváranie jasných a úplných predstáv o poznávaných predmetoch, objektoch či javoch, ktoré deti nemali možnosť priamo pozorovať.

Vďaka materiálno - didaktickému vybaveniu (notebook, PC s detskými edukačnými programami - „Detský kútik“, „Cirkus šaša Tomáša“ a pod., prezentácie k jednotlivým témam učebných osnov, DVD, digitálna hračka Bee-bot, interaktívne knihy „Mia na farme“ a „Mia v meste“), vzdelávacia hra „Logico Primo“, edukačná hra : „Svet okolo nás“ (poznávanie a rozlišovanie reálnych životných situácií), “ Hodiny a režim dňa“ (orientácia v čase a v priestore), taktilná hra „Tactilo loto“ (stimulácia hmatu, koncentrácie pozornosti, zmyslového vnímania), sluchová hra s obrázkami na kartičkách a s CD „Zvuky z celého dňa“ (sluchová percepia, analýza), interaktívne knihy:“Mia na farme, Mia v meste“, z IKT – mikroskop s kamerou : Auto focus (podporovanie bádania, skúmania skutočných predmetov, materiálov), grafické programy RNA a Tux Point, edukačné programy na PC (Detský kútik, Stieffel – Dopravné prostriedky, Veselá lienka a pod.) môžeme hospitalizovaným deťom sprostredkovať informácie netradičnými, pútavými formami.

***Pobyt vonku***

Pobyt detí vonku sa uskutočňoval len za priaznivého počasia (v letných mesiacoch) po konzultácii s ošetrujúcim lekárom s deťmi, ktorým to zdravotný stav dovolil (za fyzickej prítomnosti zdravotnej sestry alebo pomocného zdravotného personálu). Za bezpečnosť detí počas pobytu vonku zodpovedala učiteľka materskej školy a zdravotnícky zamestnanec. V tomto čase učiteľka venovala deťom zvýšenú pozornosť, dodržiavala požiadavky bezpečnosti a ochrany zdravia.

***Odpočinok a činnosti zabezpečujúce životosprávu*** sa uskutočňovali v stanovenom čase v súlade s režimom dňa materskej školy a jednotlivých kliník nemocníc.

Všetky organizačné formy boli po pedagogicko-psychologickej stránke rovnocenné a rozvíjali komplexne, ***kognitívnu, sociálno-emocionálnu a senzomotorickú stránku osobnosť dieťaťa.***

V rámci hodnotenia dieťaťa sme používali rôzne formy hodnotenia dieťaťa učiteľkou (písomné hodnotenie – špeciálnopedagogická diagnostika; verbálne a neverbálne hodnotenie; hodnotenie pomocou symbolov – zajačik, slniečko, smailíci, pečiatky zvieratiek a pod.) Sebahodnotenie dieťaťa, hodnotenie ostatných detí dieťaťom - dieťa hodnotilo seba i iných, danú hru či edukačnú aktivitu pomocou symbolov, pridávali i slovný  komentár.

Do oblasti pôsobenia učiteliek v materskej škole pri zdravotníckom zariadení patrili aj odborné konzultácie so zákonnými zástupcami zdravotne znevýhodneného dieťaťa (pedagogické a špeciálno-pedagogické poradenstvo).

Poradenská činnosť obsahovala pedagogickú a zdravotnú osvetu a individuálne výchovné poradenstvo. Individuálne výchovné poradenstvo spočívalo v nasmerovaní zákonných zástupcov na účinné výchovné postupy z hľadiska humanisticky orientovanej výchovy. Učiteľka nepodávala zákonným zástupcom informácie o zdravotnom stave ich dieťaťa.

Okrem spolupráce pedagogických zamestnankýň s rodičmi a zákonnými zástupcami hospitalizovaných detí, ktoré navštevujú materskú školu, bola nevyhnutná spolupráca so zdravotníckym personálom, psychológom, klinickým logopédom, sociálnou sestrou a pod..

Obsahová náplň celej spolupráce sa konkretizovala vzhľadom na individuálne potreby chorého alebo zdravotne oslabeného dieťaťa v súlade s filozofiou a koncepčným zameraním materskej školy.

Pri hodnotení výsledkov výchovy a vzdelávania v materskej škole sme vychádzali najmä z pedagogických hospitácií, rozhovorov (s pedagógmi, deťmi, rodičmi, zdravotným personálom), diskusií, pracovných porád, zasadnutí metodického združenia, z hodnotenia a sebahodnotenia pedagogických zamestnancov.

**V školskom roku 2019/2020 bola v súvislosti s pandémiou COVID-19 prerušená výchovno-vzdelávacia činnosti v materskej škole v čase od 12. 03. 2020 do 13. 03. 2020 na základe odporúčaní hlavnej hygieničky a epidemiologičky NÚDCH a rozhodnutia riaditeľky materskej školy pri zdravotníckom zariadení zo dňa 12. marca 2020.**

**Prerušenie výchovno-vzdelávacej činnosti v čase od 16. 03. 2020 do 29. 03. 2020 sa uskutočnilo na základe usmernenia ministerky školstva, vedy, výskumu a športu SR zo dňa 12. marca 2020.**

**Ďalšie prerušenie výchovno-vzdelávacej činnosti v čase od 30. 03. 2020 do odvolania bolo na základe rozhodnutia ministra školstva, vedy, výskumu a športu SR zo dňa 26. marca 2020.**

**Z tohto dôvodu v tomto období zamestnávateľ pristúpil na úpravu podmienok práce mimo pracoviska pedagogických zamestnancov. Vedenie materskej školy v spolupráci s vedúcou metodického združenia vypracovalo pre všetkých pedagogických zamestnancov plán individuálnych pracovných činností, ktoré vykonávali PZ mimo pracoviska (prezentácie, učebné pomôcky, pracovné listy, karty Logico, zásobníky a ostatné individuálne pracovné činnosti pedagogických zamestnancov).**

**Na klinike detskej hematológie a onkológie v súlade s týždennými plánmi PZ pripravovali pre deti podklady na dištančné vzdelávanie - prezentácie, obrázkový materiál, videá, pracovné listy, básničky, pesničky, výklady a pod. Podklady s podrobným návodom na realizáciu aktivít boli prostredníctvom mailovej komunikácie a v spolupráci s klinickou psychologičkou k dispozícii „spoluhospitalizovaným“ rodičom pre prácu s ich deťmi na KDHaO .**

**Od 1.6. 2020 bola obnovená prevádzka/VVČ materskej školy na základe rozhodnutia ministra školstva, vedy, výskumu a športu SR zo dňa 28.mája 2020.**

**Závery zo Správy o výsledkoch a podmienkach výchovno-vzdelávacej činnosti materskej školy za školský rok 2019/2020**

1. uľahčiť dieťaťu plynulú adaptáciu na zmenené prostredie, individuálnym a diferencovaným výchovno-vzdelávacím pôsobením, pomáhať deťom prekonávať psychické ťažkosti vyplývajúce zo zdravotného znevýhodnenia a odlúčenia od rodiny,
2. rešpektovať rozdielne výchovno-vzdelávacie potreby detí chorých a zdravotne oslabených, ich aktuálne dispozície; diferencovať výchovno-vzdelávacie požiadavky vzhľadom na zdravotné a rozvojové možnosti a schopnosti detí vo všetkých organizačných formách denného poriadku,
3. v prípade potreby realizovať inkluzívne predprimárne vzdelávanie detí národnostných menších a detí zo sociálne znevýhodneného prostredia; prihliadať na rôzne sociokultúrne a socioekonomické zázemie dieťaťa, vytvoriť rovnaké výchovno-vzdelávacie príležitosti pre deti bez rozdielov rasy, náboženstva, jazyka a pod.,
4. rozvíjať osvetovú, vzdelávaciu a výchovnú činnosti s dôrazom na podporu zdravia, zdravú výživu, zdravé potraviny a zdravý životný štýl,
5. modifikovať obsah výchovy a vzdelávania detí so zdravotným postihnutím,
6. dbať na to, aby výchova a vzdelávanie detí v materskej škole pri zdravotníckom zariadení prebiehala na základe intenzívne uplatňovaného individuálneho prístupu,
7. vyvarovať sa stereotypov pri voľbe metód, stratégií, foriem a prostriedkov v rámci výchovno-vzdelávacej činnosti,
8. vytvárať priaznivé prostredie na implementáciu inovačných pedagogických metód s využitím informačných, komunikačných a digitálnych technológií (IKT),
9. podľa možností využívať v maximálnej miere zážitkové učenie, experimentovanie, bádanie, zmyslové vnímanie u detí (rýchlejšie osvojenie si poznatkov a dlhodobejšie zapamätanie si naučeného, prežitého) a prispôsobiť ich konkrétnym podmienkam jednotlivých kliník,
10. zamerať sa na témy súvisiace s profiláciou materskej školy – zdravie, podpora zdravia, zdravý životný štýl, ale aj na témy súvisiace so separáciou odpadu, životným prostredím, environmentálnou výchovou, na témy smerujúce k slovenskej spolupatričnosti, kráse našej krajiny, jej dominánt, štátne symboly, folklór, tradície, históriu, na druhej strane poznanie multikultúrnej a socioekonomickej rozmanitosti sveta,
11. u detí klásť dôraz na ich vlastné prežívanie, rozvíjanie ich tvorivého a kritického myslenia, schopností vzájomne komunikovať, spolupracovať a rešpektovať sa,
12. podnecovať kreativitu, spontaneitu a emocionalitu detí prostredníctvom dramatických, hudobných a výtvarných činností; stimulovať sociálny, emocionálny a morálny vývin detí; rozvoj tvorivého a kritického myslenia, schopnosť pracovať spoločne, vzájomne sa rešpektovať,
13. pomocou rozmanitých činností zameraných na sociálny, emocionálny a morálny vývin viesť deti k vytváraniu vlastných individualít, vytváraniu vzťahu k sebe i druhým, rozvíjaniu empatie, asertivity, spolupatričnosti, rozvoju citov, pozitívneho správania, vzájomnej pomoci a úcte,
14. využívať digitálne technológie ako didaktické pomôcky pri rešpektovaní zdravotného stavu a vývinových možnosti detí,
15. zvýšenú pozornosť venovať činnostiam zameraným na rozvíjanie vyšších psychických procesov, podnecovať detí k vyjadrovaniu poznatkov, názorov a postojov,
16. uplatňovať hru ako jednu z najdôležitejších metód a prostriedkov učenia sa detí, neuplatňovať školský spôsob vyučovania,
17. výchovno-vzdelávaciu činnosť podľa potreby dopĺňať aktivitami stimulačnými, terapeutickými, korekčnými, reedukačnými, relaxačnými, liečebno-rehabilitačnými,
18. rozvíjať predčitateľskú gramotnosť, uplatňovaním špecifických metód; rozvíjať aktívne počúvanie s porozumením (čítaním veršov, rozprávok a príbehov s detským hrdinom, a pod.), pri overovaní porozumenia vypočutého textu využívať metódy tvorivej dramatizácie; zámerné rozvíjať aktívnu slovnú zásobu detí, formovať kladný vzťah detí ku knihe a literatúre,
19. venovať pozornosť rozvíjaniu informačnej a digitálnej gramotnosti detí, hravým prístupom rozvíjať elementárne základy matematickej a prírodovednej gramotnosti,
20. venovať zvýšenú pozornosť precvičovaniu správnej výslovnosti a rozvíjaniu súvislého vyjadrovania,
21. stimulovať a aktivizovať emócie detí prostredníctvom výtvarných činností, s dôrazom na subjektívno-osobnostné prežívanie a osvojovanie si sveta,
22. zvyšovať odbornú špeciálno-pedagogickú a metodickú úroveň pedagogických zamestnancov materskej školy; využívať najnovšie poznatky z psychodidaktiky a pedagogiky vo výchovno-vzdelávacej činnosti, rešpektujúc výchovno-vzdelávacie potreby a rozvojové možnosti detí chorých a zdravotne oslabených.

Mgr. Vratislava Kurthová

riaditeľka materskej školy